Jong ma van Atlantis dood aan steekwonde | Netwerk24
Australië se Matildas kry 'n splinternuwe stadion
Australië se vrouesokkerspan, die Matildas, het Sondag gehoor dat hul aanslag op die 2023-Wêreldbeker-toernooi 'n yslike hupstoot gekry het.
Clicks is gereed vir inentings by 47 apteke
Die apteekgroep Clicks het goedkeuring van die nasionale departement van gesondheid gekry om 47 inentingspersele landwyd te bedryf.
Deur Carl Thomas 04 Mei 2021 19:01
Charne Viljoen (21) is Maandag dood nadat sy met 'n mes aangeval is. Foto: Verskaf
'n Vrou van Saxonsea in Atlantis is Maandagmiddag in die hospitaal dood nadat sy verskeie kere met 'n mes gesteek is.
Sers. Noloyiso Rwexana, provinsiale polisiewoordvoerder, sê 'n klag van moord is ingedien en 'n 23-jarige man is vir die moord op Charne Viljoen (21) in hegtenis geneem. Hy sal in die hof verskyn sodra hy aangekla is, sê Rwexana.
Gerhodine Prins, Charne se niggie, sê sy het die man geken wat haar na bewering aangeval het.
"Hy het obsessief oor haar begin raak en het haar gereeld dopgehou," sê Prins.
Charne was Maandag op pad om 'n koeldrank te gaan koop toe sy verskeie kere in die bors en in die rug gesteek is. Die verdagte het probeer vlug, maar die polisie het hom vinnig opgespoor, sê Prins.
Sy sê Charne was 'n "liefdevolle meisie" wat by haar ouma en oupa gebly het.
"Ek was stukkend toe ek hoor wat gebeur het. Ek en Nykie het saam grootgeword en ken mekaar baie goed," sê Prins.
Charne Viljoen Foto: Verskaf
Charne se ouma Mariam Viljoen (74) sê sy het haar grootgemaak sedert sy net 'n paar maande oud was.
"Toe ek by haar aankom, omstreeks 12:30, was sy in 'n plas bloed. Sy is dood net toe ons by die hospitaal aankom," sê Viljoen.
"Toe ek haar sien, het ek gevoel soos iemand wat gaan sterf. As daardie man borgtog kry, gaan die hel los wees," sê sy.